als_Latn uzn_Latn slv_Latn
Përshëndetje, jam Ida 20 vjeç dhe kam dëshirë të zmadhoj gjoksin. Lexova shumë informacione të detajuara tek siti juaj, rreth operacionit si dhe rreth protezave. Kam dëgjuar që protezat e silikonit rrezikojnë të çahen gjatë udhëtimeve me aeroplan. Është e vërtetë?
Përshëndetje Ida dhe faleminderit për interesimin dhe pyetjen. Nuk është
hera e parë që na e bëjnë këtë pyetje edhe gjatë konsultave. Për fat të
mirë, nuk është aspak e vërtetë që protezat e gjoksit rrezikojnë të
çahen gjatë fluturimeve me aeroplan. Nuk rrezikojnë të çahen as gjatë
hedhjeve me parashutë (për ato femra që praktikojnë këtë sport ekstrem).
Në vitin 1997, një show – girl italiane, Carmen Di Pietro, e cila
kishte zmadhuar gjoksin me proteza silikoni, për të tërhequr vëmendjen e
publikut dha një intervistë ku deklaroi që, gjatë një udhëtimi me avion
ndjeu një si “kërcitje” dhe varje të gjoksit si pasojë e çarjes së
protezave. Kjo deklaratë e saj, për fat të keq, e marrë si e mirëqenë, e
zmadhuar dhe e fryrë nga gazetarët si “lajm sensacional”, ngeli në
histori.
Kabinat e aeroplanëve janë të presurizuara, për të ruajtur kështu një presion atmosferik normal për organizmin e pasagjerëve që udhëtojnë dhe nuk është e mundur që ndryshimi i presionit gjatë uljes apo ngritjes së avionit të shkaktojë dëme trupit të njeriut dhe as të çajë protezat e gjoksit. SIgurisht, pas prodhimit protezat e silikonit kalojnë një seri kontrollesh rigoroze, u nënshtrohen sterilizimit dhe trysnive të larta. Përveç kësaj, të mos harrojmë se përpara përdorimit në operacione të ndryshme, udhëtojnë nëpër të gjithë botën në kabina të pa presurizuara të avionëve që trasportojnë mallra.
Për fat të mirë, Carmen Di Pietro nuk ka pësuar aspak çarje të protezave në aeroplan dhe historia e saj mbeti vetëm një LEGJENDË METROPOLITANE.
Jam një vajzë nga Tirana dhe kam fryrë buzët në një qendër estetike para 2 vitesh me një acid që nuk ja mbaj mend emrin. Aktualisht i kam akoma goxha të fryra. Desha të di, ju çfarë materiali përdorni për fryrjen e buzëve dhe sa zgjat efekti?
Përshëndetje, nëse të kanë thënë që kanë përdorur “acid”, besoj se bëhet fjalë me siguri për acidin hialuronik, i cili është i vetmi i rekomanduar për fryrjen e buzëve apo edhe trajtimet e tjera të fytyrës, pasi nuk është produkt sintetik, por një substancë që e përmban organizmi i njeriut. Efekti i acidit hialuronik zgjat mesatarisht 4 – 8 muaj, ndaj, për këtë arsye, nuk besoj se tek ti kanë përdorur këtë produkt, ose mund ta kenë përzier edhe me substanca të tjera sintetike si silikoni. Sugjeroj të bësh shumë kujdes kur bën trajtime të tilla estetike. Silikoni, radiesse, aquamid etj., është e vërtetë që mund të kenë efekt që zgjat për një kohë shumë të gjatë, apo edhe gjithë jetën, por, duke qenë materiale sintetike, organizmi i njeh si të huaja dhe mund të reagojë me reaksione infamatore lokale, si formim granulomash dhe deformime, të cilat mund të mbeten për gjithë jetën. Përveç kësaj, meqë nuk absorbohen nga organizmi, nuk ka garanci që mbeten përgjithmonë në zonat e injektuara. Mund të spostohen, duke krijuar deformime të ndryshme në buzë dhe fytyrë, të cilat mund të shfaqen edhe pas shumë kohe nga trajtimi.
Shumë vajza, sidomos të reja në moshë, dëshirojnë që t’i fryjnë buzët dhe të ruajnë të njëjtën formë për gjithë jetën. Ne nuk e këshillojmë diçka të tillë, pasi edhe një fustan, sado i bukur që të jetë, nuk vishet një herë në trup dhe mbahet gjithë jetën. Forma, fizionomia e fytyrës dhe për më tepër edhe shijet e çdo personi, ndryshojnë me kalimin e viteve. Buzë të cilat mund të jenë në harmoni me fytyrën e re dhe lëkurën e lëmuar sot, ndoshta nuk do të duken aq bukur pas shumë vitesh. Po ashtu, sot ndoshta të pëlqejnë të fryra dhe me një formë të caktuar, por kush të garanton që do të pëlqejnë përsëri edhe nesër?! I njëjti problem ndodh edhe me tatuazhet. Shpesh personat që i kanë pikturuar në trupin e tyre, pas një farë kohe, pendohen dhe dëshirojnë t’i heqin, por për fat të keq, jo gjithmonë është e mundur.
Ne përdorim vetëm acid hialuronik të markave më të njohura në nivel ndërkombëtar si Allergan dhe Croma – Pharma(lexo edhe “Acidi hialuronik”).
Përshëndetje, jam Anisa nga Vlora, 26 vjeç. Desha të di çfarë metodash egzistojnë për ngritjen e vetullave dhe çfarë rezultatesh kanë.
Përshëndetje Anisa dhe faleminderit për pyetjen. Në websitë nuk e kemi
trajtuar si procedure kirurgjikale ose jo – kirurgjikale specifike, ndaj
po jap një informacion të detajuar rreth pyetjes tënde.
Në radhë të parë, shumë vajza, për të ngritur dhe harkuar vetullat, tërheqin dhe lidhin flokët pas kokës. Rezultati mund të jetë disi i këndshëm, por ka një rrezik. Nëse përsëritet shpesh, në lëkurën e kokës të tendosur nga flokët e tërhequr, (sidomos ajo në zonën e tëmthave ku tërheqja është edhe më e fortë) shkaktohen probleme ushqimi me gjak për rrënjët e flokëve. Për këtë arsye rrënjët dobësohen, flokët bien dhe nuk rriten më. Si pasojë, me kalimin e kohës pjesa e tëmthave mbetet pa flokë, duke përkeqësuar aspektin e femrës.
Ngritja dhe harkimi i vetullave mund të realizohet me trajtime jo – kirurgjikale ose me një operacion të posaçëm estetik (lifting i vetullave). E para kryhet nëpërmjet injektimit tëbotulinit (botox®)në lëkurën e ballit, duke respektuar anatominë e muskujve për të arritur një rezultat të bukur dhe harmonik. Procedura nuk është e dhimbshme, kryhet në studion mjekësore të KEIT® dhe mund të ktheheni menjëherë në jetën normale. Efekti i këtij trajtimi fillon të bëhet i dukshëm zakonisht pas 3 – 4 ditësh, arrin maksimumin pas 2 – 3 javësh dhe zgjat mesatarisht 6 muaj, në varësi të karakteristikave individuale. Më pas vetullat ri - fitojnë formën e tyre të mëparshme. Kjo procedurë mund të përsëritet sa herë që ta shohësh të arsyeshme.
Ndërhyrja kirurgjikale e lifting të vetullave, zgjat mesatarisht rreth një orë, nuk është e nevojshme të kalohet nata në spital (personi shtrohet në mëngjes dhe del mbasdite) dhe kryhet me anestezi lokale dhe sedacion. Pas operacionit dhimbjet janë shumë të lehta, rekuperimi është i shpejtë dhe nuk ka shenja të dukshme në lëkurën e ballit, pasi prerjet kryhen në kokë ku janë të mbuluara nga flokët. Rezultati është i përhershëm.
Përshëndetje!
Dëshiroja t’ju pyesja nëse e përdorni acidin hiauronik dhe për fryrje gjoksi. Nëse po, mund të më thoni koston e këtij trajtimi?
Përshëndetje,
nuk e preferojmë acidin hialuronik për fryrjen e gjoksit për arsyet e mëposhtme:
a. Eshtë teknikë akoma relativisht e re, nuk ka akoma studime të shumta afatgjatë dhe rezultate përfundimtare, përsa i përket komplikimeve të mundshme nga injektimi i sasive të konsiderueshme të acidit hialuronik në gjendje të lire në trupin e njeriut.
b. Rezultati është i përkohshëm, rreth 12 - 18 muaj.
c. Shumë i kushtueshem, rreth 8.000 - 10.000 euro, në krahasim me operacionin e protezave.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn nso_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn slv_Latn als_Latn slv_Latn als_Latn als_Latn als_Latn als_Latn